title: Decizia (UE) 2016/642 a Consiliului din 21 aprilie 2016 de numire a unui membru și a unui supleant, propuși de România, în cadrul Comitetului Regiunilor

text:
               23.4.2016

               RO

               Jurnalul Oficial al Uniunii Europene

               L 108/34

         DECIZIA (UE) 2016/642 A CONSILIULUI
   din 21 aprilie 2016
   de numire a unui membru și a unui supleant, propuși de România, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului român,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Mihai STEPANESCU.

               (3)

               Un loc de supleant a devenit vacant ca urmare a numirii domnului Robert Sorin NEGOIȚĂ în calitatea de membru în cadrul Comitetului Regiunilor,

         ADOPTĂ PREZENTA DECIZIE:
   Articolul 1
   Sunt numiți în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               (a)

               în calitatea de membru:

                           —

                           domnul Robert Sorin NEGOIȚĂ, primarul sectorului 3 al municipiului București

                     și

               (b)

               în calitatea de supleant:

                           —

                           domnul Ovidiu Iulian PORTARIUC, primarul municipiului Botoșani, județul Botoșani.

         Articolul 2
   Prezenta decizie intră în vigoare la data adoptării.

      Adoptată la Luxemburg, 21 aprilie 2016.

            Pentru Consiliu

            Președintele

         G.A. VAN DER STEUR

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: Decizia (UE) 2017/1929 a Consiliului din 17 octombrie 2017 de numire a unui membru și a unui supleant, propuși de Republica Federală Germania, în cadrul Comitetului Regiunilor

text:
               21.10.2017

               RO

               Jurnalul Oficial al Uniunii Europene

               L 272/17

         DECIZIA (UE) 2017/1929 A CONSILIULUI
   din 17 octombrie 2017
   de numire a unui membru și a unui supleant, propuși de Republica Federală Germania, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului german,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Hans Jörg DUPPRÉ.

               (3)

               Un loc de supleant în cadrul Comitetului Regiunilor a devenit vacant ca urmare a numirii domnului Bernd LANGE în calitatea de membru în cadrul aceluiași comitet,

         ADOPTĂ PREZENTA DECIZIE:
   Articolul 1
   Sunt numiți în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               (a)

               în calitatea de membru:

                           —

                           domnul Bernd LANGE, Landrat im Landkreis Görlitz,

               (b)

               în calitatea de supleant:

                           —

                           domnul Thomas HABERMANN, Landrat im Landkreis Rhön-Grabfeld.

         Articolul 2
   Prezenta decizie intră în vigoare la data adoptării.

      Adoptată la Luxemburg, 17 octombrie 2017.

            Pentru Consiliu

            Președintele

         M. MAASIKAS

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: Decizia Consiliului din 9 iulie 2013 de adoptare a poziției Consiliului privind proiectul de buget rectificativ nr. 3 al Uniunii Europene pentru exercițiul financiar 2013

text:
               13.7.2013

               RO

               Jurnalul Oficial al Uniunii Europene

               C 201/4

         DECIZIA CONSILIULUI
   din 9 iulie 2013
   de adoptare a poziției Consiliului privind proiectul de buget rectificativ nr. 3 al Uniunii Europene pentru exercițiul financiar 2013
   2013/C 201/05
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 314, coroborat cu Tratatul de instituire a Comunității Europene a Energiei Atomice, în special articolul 106a,
   având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (1), în special articolul 41,
   întrucât:

               —

               bugetul Uniunii pentru exercițiul financiar 2013 a fost adoptat definitiv la 12 decembrie 2012 (2);

               —

               la 15 aprilie 2013, Comisia a înaintat o propunere care conținea proiectul de buget rectificativ nr. 3 la bugetul general pentru exercițiul financiar 2013,

         ADOPTĂ PREZENTA DECIZIE:
   Articol unic
   Poziția Consiliului privind proiectul de buget rectificativ nr. 3 al Uniunii Europene pentru exercițiul financiar 2013 a fost adoptată la 9 iulie 2013.
   Textul integral poate fi accesat pentru consultare sau descărcare pe site-ul Consiliului: http://www.consilium.europa.eu/

      Adoptată la Bruxelles, 9 iulie 2013.

            Pentru Consiliu

            Președintele

         R. ŠADŽIUS

      (1)  JO L 298, 26.10.2012, p. 1.

      (2)  JO L 66, 8.3.2013, cu rectificare în JO L 134, 18.5.2013, p. 21.


title: 2010/779/UE: Decizia Consiliului din 14 decembrie 2010 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen referitoare la instituirea Agenției europene pentru gestionarea operațională a unor sisteme informatice la scară largă în spațiul de libertate, securitate și justiție

text:
               17.12.2010

               RO

               Jurnalul Oficial al Uniunii Europene

               L 333/58

         DECIZIA CONSILIULUI
   din 14 decembrie 2010
   privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen referitoare la instituirea Agenției europene pentru gestionarea operațională a unor sisteme informatice la scară largă în spațiul de libertate, securitate și justiție
   (2010/779/UE)
   CONSILIUL UNIUNII EUROPENE,
   având în vedere articolul 4 din Protocolul (nr. 19) privind acquis-ul Schengen integrat în cadrul Uniunii Europene, anexat la Tratatul privind Uniunea Europeană și la Tratatul privind funcționarea Uniunii Europene (denumit în continuare „Protocolul Schengen”),
   având în vedere solicitarea Guvernului Regatului Unit al Marii Britanii și Irlandei de Nord, exprimată în scrisoarea din 5 octombrie 2010 adresată președintelui Consiliului, de a participa la unele dintre dispozițiile acquis-ului Schengen, astfel cum se precizează în scrisoarea respectivă,
   întrucât:

               (1)

               Prin Decizia 2000/365/CE (1), Consiliul a autorizat Regatul Unit al Marii Britanii și Irlandei de Nord să participe la unele dintre dispozițiile acquis-ului Schengen, conform condițiilor prevăzute în decizia respectivă.

               (2)

               La 24 iunie 2009, Comisia Europeană a prezentat o propunere de regulament al Parlamentului European și al Consiliului de instituire a Agenției europene pentru gestionarea operațională a sistemelor informatice de mari dimensiuni în spațiul de libertate, securitate și justiție (denumită în continuare „propunerea de regulament”).

               (3)

               În conformitate cu propunerea de regulament, Agenția europeană pentru gestionarea operațională a sistemelor informatice de mari dimensiuni în spațiul de libertate, securitate și justiție (denumită în continuare „agenția”) urmează să fie responsabilă de gestionarea operațională a Sistemului de informații Schengen de a doua generație (SIS II), a Sistemului de informații privind vizele (VIS) și a Eurodac și poate fi responsabilă de pregătirea, dezvoltarea și gestionarea operațională a altor sisteme informatice de mari dimensiuni în spațiul de libertate, securitate și justiție, pe baza unui instrument legislativ relevant, în temeiul părții a treia titlul V din Tratatul privind funcționarea Uniunii Europene.

               (4)

               SIS II face parte din acquis-ul Schengen. Înființarea, funcționarea și utilizarea SIS II sunt reglementate prin Regulamentul (CE) nr. 1987/2006 al Parlamentului European și al Consiliului (2) și Decizia 2007/533/JAI a Consiliului (3). Cu toate acestea, Regatul Unit a participat numai la adoptarea Deciziei 2007/533/JAI a Consiliului, care dezvoltă dispozițiile acquis-ului Schengen menționate la articolul 1 litera (a) punctul (ii) din Decizia 2000/365/CE.

               (5)

               VIS face parte, de asemenea, din acquis-ul Schengen. Regatul Unit nu a participat la adoptarea și nu îi revin obligații în temeiul Deciziei 2004/512/CE (4), a Regulamentului (CE) nr. 767/2008 (5) și, respectiv, a Deciziei 2008/633/JAI (6) care reglementează instituirea, funcționarea sau utilizarea VIS.

               (6)

               Eurodac nu face parte din acquis-ul Schengen. Regatul Unit a participat la adoptarea și are obligații în temeiul Regulamentului (CE) nr. 2725/2000 (7) care reglementează instituirea, funcționarea și utilizarea Eurodac.

               (7)

               Având în vedere participarea sa la Eurodac și participarea sa parțială la SIS II, Regatul Unit are dreptul de a participa la activitățile agenției, în măsura în care agenția va fi responsabilă de gestionarea operațională a SIS II, astfel cum este reglementat în Decizia 2007/533/JAI a Consiliului, și a Eurodac.

               (8)

               Agenția propusă ar trebui să aibă personalitate juridică unică și să fie caracterizată printr-o structură organizațională și financiară unitară. În acest scop, agenția ar trebui să fie instituită prin intermediul unui instrument legislativ unic care trebuie să fie supus în întregime votului în cadrul Consiliului. De asemenea, după adoptare, propunerea de regulament ar trebui să se aplice în întregime în statele membre cărora le revin obligații în temeiul său. Aceasta exclude posibilitatea unei aplicări parțiale pentru Regatul Unit.

               (9)

               Pentru a asigura respectarea tratatelor și a protocoalelor aplicabile și, în același timp, pentru a garanta unitatea și coerența propunerii de regulament, Regatul Unit a solicitat să participe la propunerea de regulament în temeiul articolului 4 din Protocolul Schengen, în măsura în care agenția va fi responsabilă de gestionarea operațională a SIS II, astfel cum este reglementat de Regulamentul (CE) nr. 1987/2006, precum și a VIS.

               (10)

               Consiliul recunoaște dreptul Regatului Unit de a solicita, în conformitate cu articolul 4 din Protocolul Schengen, participarea la propunerea de regulament, în măsura în care Regatul Unit nu va participa la propunerea de regulament pentru alte temeiuri.

               (11)

               Participarea Regatului Unit la propunerea de regulament nu ar aduce atingere faptului că în prezent Regatul Unit nu participă și nu poate participa la dispozițiile acquis-ului Schengen referitoare la libera circulație a resortisanților țărilor terțe, politica în domeniul vizelor și trecerea frontierelor externe ale statelor membre. Aceasta ar justifica includerea unor dispoziții specifice în propunerea de regulament, care să reflecte poziția specială a Regatului Unit, în special în ceea ce privește drepturile de vot limitate în consiliul de administrație al agenției.

               (12)

               Comitetul mixt, înființat în conformitate cu articolul 3 din Acordul încheiat de Consiliul Uniunii Europene și Republica Islanda și Regatul Norvegiei privind asocierea celor două din urmă la punerea în aplicare, respectarea și dezvoltarea acquis-ului Schengen (8), a fost informat cu privire la pregătirea prezentei decizii în conformitate cu articolul 5 din respectivul acord.

               (13)

               Comitetul mixt, înființat în conformitate cu articolul 3 din Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, respectarea și dezvoltarea acquis-ului Schengen (9), a fost informat cu privire la pregătirea prezentei decizii în conformitate cu articolul 5 din respectivul acord,

         ADOPTĂ PREZENTA DECIZIE:
   Articolul 1
   Ca urmare a Deciziei 2000/365/CE, Regatul Unit al Marii Britanii și Irlandei de Nord participă la Regulamentul Parlamentului European și al Consiliului de instituire a Agenției europene pentru gestionarea operațională a unor sisteme informatice la scară largă în spațiul de libertate, securitate și justiție în măsura în care acesta se referă la gestionarea operațională a Sistemului de informații privind vizele (VIS) și în parte la Sistemul de informații Schengen de a doua generație (SIS II), la care Regatul Unit nu participă.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 14 decembrie 2010.

            Pentru Consiliu

            Președintele

         S. VANACKERE

      (1)  JO L 131, 1.6.2000, p. 43.

      (2)  JO L 381, 28.12.2006, p. 4.

      (3)  JO L 205, 7.8.2007, p. 63.

      (4)  Decizia 2004/512/CE a Consiliului din 8 iunie 2004 de instituire a Sistemului de Informații privind Vizele (VIS) (JO L 213, 15.6.2004, p. 5).

      (5)  Regulamentul (CE) nr. 767/2008 al Parlamentului European și al Consiliului din 9 iulie 2008 privind Sistemul de informații privind vizele (VIS) și schimbul de date între statele membre cu privire la vizele de scurtă ședere (Regulamentul VIS) (JO L 218, 13.8.2008, p. 60).

      (6)  Decizia 2008/633/JAI a Consiliului din 23 iunie 2008 privind accesul la Sistemul de informații privind vizele (VIS) în vederea consultării de către autoritățile desemnate ale statelor membre și de către Europol în scopul prevenirii, depistării și cercetării infracțiunilor de terorism și a altor infracțiuni grave (JO L 218, 13.8.2008, p. 129).

      (7)  Regulamentul (CE) nr. 2725/2000 al Consiliului din 11 decembrie 2000 privind instituirea sistemului „Eurodac” pentru compararea amprentelor digitale în scopul aplicării eficiente a Convenției de la Dublin (JO L 316, 15.12.2000, p. 1).

      (8)  JO L 176, 10.7.1999, p. 36.

      (9)  JO L 53, 27.2.2008, p. 52.


title: 2013/777/PESC: Decizia EUTM Somalia/1/2013 a Comitetului politic și de securitate din 17 decembrie 2013 privind numirea unui comandant al misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia)

text:
               20.12.2013

               RO

               Jurnalul Oficial al Uniunii Europene

               L 346/53

         DECIZIA EUTM SOMALIA/1/2013 A COMITETULUI POLITIC ȘI DE SECURITATE
   din 17 decembrie 2013
   privind numirea unui comandant al misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia)
   (2013/777/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38,
   având în vedere Decizia 2010/96/PESC a Consiliului din 15 februarie 2010 privind o misiune militară a Uniunii Europene pentru a contribui la instruirea forțelor de securitate somaleze (1), în special articolul 5,
   întrucât:

               (1)

               În temeiul articolului 5 alineatul (1) din Decizia 2010/96/PESC a Consiliului, Consiliul a autorizat Comitetul politic și de securitate (COPS) să adopte decizii privind numirea unui comandant al misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia).

               (2)

               La 22 ianuarie 2013, Consiliul a adoptat Decizia 2013/44/PESC (2) care a modificat și a prelungit Decizia 2010/96/PESC și l-a numit pe generalul de brigadă Gerald AHERNE în calitate de comandant al misiunii UE.

               (3)

               Republica Italiană a propus numirea generalului de brigadă Massimo MINGIARDI în calitate de nou comandant al misiunii UE pentru a-i succeda generalului de brigadă Gerald AHERNE.

               (4)

               Comitetul militar al UE sprijină această propunere.

               (5)

               În conformitate cu articolul 5 din Protocolul privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și a acțiunilor Uniunii care au implicații în materie de apărare. În consecință, Danemarca nu participă la adoptarea prezentei decizii, nu este obligată în temeiul acesteia și nici nu face obiectul aplicării sale,

         ADOPTĂ PREZENTA DECIZIE:
   Articolul 1
   Generalul de brigadă Massimo MINGIARDI este numit comandat al misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia) începând cu 15 februarie 2014.
   Articolul 2
   Prezenta decizie intră în vigoare la 15 februarie 2014.

      Adoptată la Bruxelles, 17 decembrie 2013.

            Pentru Comitetul politic și de securitate

            Președintele

         W. STEVENS

      (1)  JO L 44, 19.2.2010, p. 16.

      (2)  Decizia 2013/44/PESC a Consiliului din 22 ianuarie 2013 de modificare și prelungire a Deciziei 2010/96/PESC privind o misiune militară a Uniunii Europene pentru a contribui la instruirea forțelor de securitate somaleze (JO L 20, 23.1.2013, p. 57).


title: Decizia Comisiei din 28 septembrie 2010 de numire a membrilor grupului de experți pentru consultanță tehnică în domeniul producției ecologice și de stabilire a listei de rezervă

text:
               29.9.2010

               RO

               Jurnalul Oficial al Uniunii Europene

               C 262/3

         DECIZIA COMISIEI
   din 28 septembrie 2010
   de numire a membrilor grupului de experți pentru consultanță tehnică în domeniul producției ecologice și de stabilire a listei de rezervă
   2010/C 262/03
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2009/427/CE a Comisiei din 3 iunie 2009 de constituire a grupului de experți pentru consultanță tehnică în domeniul producției ecologice (1), în special articolul 4 alineatul (2),
   întrucât:

               (1)

               Prin Decizia 2009/427/CE, Comisia a constituit grupul de experți pentru consultanță tehnică în domeniul producției ecologice.

               (2)

               În conformitate cu articolul 4 alineatul (2) din Decizia 2009/427/CE, Comisia a publicat apelul pentru candidaturi 2009/C 308/10 (2). Apelul menționat a stabilit, de asemenea, criteriile și procedura de selecție în baza cărora a fost stabilită o listă de candidați potriviți.

               (3)

               Pentru a încheia procedura de selecție, Comisia trebuie să numească membrii grupului și să stabilească lista de rezervă,

         DECIDE:
   Articolul 1
   Listele din anexele la prezenta decizie conțin numele membrilor grupului și, respectiv, numele din lista de rezervă. Mai exact:

               (a)

               cei 13 experți menționați în anexa I la prezenta decizie sunt numiți membri permanenți ai grupului;

               (b)

               se stabilește, de asemenea, lista de rezervă, formată din cei 62 de experți menționați în anexa II la prezenta decizie.

         Articolul 2
   Prezenta decizie intră în vigoare la data adoptării și se aplică până la 31 decembrie 2013. Comisia decide, înainte de această dată, dacă modifică lista și/sau o extinde.

      Adoptată la Bruxelles, 28 septembrie 2010.

            Pentru Comisie

         Dacian CIOLOŞ

            Membru al Comisiei

      (1)  JO L 139, 5.6.2009, p. 29.

      (2)  JO C 308, 18.12.2009, p. 22.

      ANEXA I

         Lista, în ordine alfabetică, a experților numiți membri permanenți ai grupului

                  —

                  Alexander Beck

                  —

                  Jacques Cabaret

                  —

                  Niels Halberg

                  —

                  Sonya Ivanova-Peneva

                  —

                  Lizzie Melby Jespersen

                  —

                  Ursula Kretzschmar

                  —

                  Nicolas Lampkin

                  —

                  Giuseppe Lembo

                  —

                  Mariane Monod

                  —

                  Robin Frederik Alexander Moritz

                  —

                  José Luis de la Plaza Pérez

                  —

                  Bernhard Speiser

                  —

                  Fabio Tittarelli

      ANEXA II

         Lista, în ordine alfabetică, a experților înscriși pe lista de rezervă

                  —

                  Simó Alegre Castellví

                  —

                  David Arney

                  —

                  Keith Ball

                  —

                  Stéphane Bellon

                  —

                  Francis Blake

                  —

                  Michel Bouilhol

                  —

                  Stefano Canali

                  —

                  Philippe Darriet

                  —

                  Jans Didier

                  —

                  Karl-Jan Erstad

                  —

                  Alicia Estevez

                  —

                  Juan Fernando Gallardo Lancho

                  —

                  Roberto García Ruiz

                  —

                  Elisabetta Giuffra

                  —

                  Aase Solvej Hansen

                  —

                  Roger Michael Hitchings

                  —

                  Uwe Hofmann

                  —

                  Jiri Harazim

                  —

                  Henning Høgh Jensen

                  —

                  Niels Finn Johansen

                  —

                  Monique Jonis

                  —

                  Maria Concepción Jorda Gutiérrez

                  —

                  Herve Juin

                  —

                  Emmanouil Kampourakis

                  —

                  Géza Kovács

                  —

                  Michael Kügler

                  —

                  Markus Kelderer

                  —

                  Sybille Kyed

                  —

                  Jascha Iri Leenhouwers

                  —

                  Carlo Leifert

                  —

                  Margareta Lennartsson Turner

                  —

                  Mariusz Maciejczak

                  —

                  Giovanna Martelli

                  —

                  Juan Rodriguez Martin

                  —

                  Avraam Mavridis

                  —

                  Cristina Micheloni

                  —

                  Bent Egberg Mikkelsen

                  —

                  Diego Omar Minnicelli

                  —

                  Susanne Padel

                  —

                  Leonidas Panomitros

                  —

                  Bruce Denholm Pearce

                  —

                  Mariana Petkova

                  —

                  Carlo Ponzio

                  —

                  Katia Radeva

                  —

                  Gerold Rahmann

                  —

                  Eckhard Reiners

                  —

                  José Raul Alves Ribeiro

                  —

                  Carlos Palacios Riocerezo

                  —

                  Denis Rusjan

                  —

                  Bernhard Schulz

                  —

                  Pentti Seuri

                  —

                  Snezhka Simeonova Delcheva

                  —

                  Evangelia Nikolaos Sossidou

                  —

                  Jens Soth

                  —

                  Christopher George Starrett

                  —

                  Wijnand Sukkel

                  —

                  Juan José Triana Marrero

                  —

                  Rob van den Broek

                  —

                  Boudewijn van Elzakker

                  —

                  Vivian Vilich

                  —

                  François Warlop

                  —

                  Simon Wright


title: Decizia Consiliului din 7 noiembrie 2006 privind poziția care trebuie adoptată de către Comunitate în cadrul Consiliului internațional pentru esențele de lemn tropical cu privire la prelungirea Acordului internațional privind esențele de lemn tropical din 1994 (2006/C 298/01)

text:
Anunţ juridic important

|

32006D1208(01)

Jurnalul Oficial C 298 , 08/12/2006 p. 0001 - 0001

		Decizia Consiliuluidin 7 noiembrie 2006privind poziția care trebuie adoptată de către Comunitate în cadrul Consiliului internațional pentru esențele de lemn tropical cu privire la prelungirea Acordului internațional privind esențele de lemn tropical din 1994(2006/C 298/01)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 133 coroborat cu articolul 300 alineatul (2),având în vedere propunerea Comisiei [1],întrucât:(1) Acordul internațional privind esențele de lemn tropical din 1994 a fost semnat și aplicat provizoriu de către Comunitate prin Decizia 96/493/CE a Consiliului [2].(2) Acordul care succedă Acordul internațional privind esențele de lemn tropical din 1994 a fost încheiat cu succes în cadrul UNCTAD în ianuarie 2006.(3) Acordul internațional privind esențele de lemn tropical din 1994 rămâne în vigoare până la 31 decembrie 2006, cu excepția cazului în care va fi prorogat după această dată, prin decizie a Consiliului internațional pentru esențele de lemn tropical, până la intrarea în vigoare a acordului destinat să îl înlocuiască, în conformitate cu dispozițiile articolului 46 alineatul (3).(4) Prelungirea acestui acord este în interesul Comunității.(5) Este necesar să se stabilească poziția Comunității Europene în cadrul Consiliului internațional pentru esențele de lemn tropical,DECIDE:Articolul 1Poziția Comunității Europene în cadrul Consiliului internațional pentru esențele de lemn tropical este de a vota în favoarea prorogării Acordului internațional privind esențele de lemn tropical din 1994, până la intrarea în vigoare provizorie sau definitivă a acordului din 2006 destinat să îi succeadă.Articolul 2Comunitatea Europeană va solicita o decizie a Consiliului internațional pentru esențele de lemn tropical care are ca scop limitarea duratei prorogării Acordului internațional privind esențele de lemn tropical din 1994 sau stabilirea unei clauze de revizuire.Adoptată la Bruxelles, 7 noiembrie 2006.Pentru ConsiliuPreședinteleE. Heinäluoma[1] Doc. 12953/06 — COM(2006) 469 final.[2] JO L 208, 17.8.1996, p. 1.--------------------------------------------------


title: 2012/483/UE: Decizia Comisiei din 20 august 2012 de stabilire a unui nou termen limită pentru depunerea dosarelor pentru anumite substanțe care urmează a fi examinate în cadrul programului de lucru de 14 ani prevăzut la articolul 16 alineatul (2) din Directiva 98/8/CE a Parlamentului European și a Consiliului [notificată cu numărul C(2012) 5787]  Text cu relevanță pentru SEE

text:
               22.8.2012

               RO

               Jurnalul Oficial al Uniunii Europene

               L 226/6

         DECIZIA COMISIEI
   din 20 august 2012
   de stabilire a unui nou termen limită pentru depunerea dosarelor pentru anumite substanțe care urmează a fi examinate în cadrul programului de lucru de 14 ani prevăzut la articolul 16 alineatul (2) din Directiva 98/8/CE a Parlamentului European și a Consiliului
   [notificată cu numărul C(2012) 5787]
   (Text cu relevanță pentru SEE)
   (2012/483/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biocide (1), în special articolul 16 alineatul (2),
   întrucât:

               (1)

               Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (2) stabilește o listă a substanțelor active care urmează să fie evaluate în vederea unei eventuale includeri în anexa I, IA sau IB la Directiva 98/8/CE.

               (2)

               Pentru o serie de substanțe/combinații de tipuri de produse incluse în această listă, fie toți participanții și-au întrerupt participarea la programul de reexaminare, fie statul membru desemnat raportor pentru evaluare nu a primit niciun dosar complet în decursul perioadei specificate la articolul 9 și la articolul 12 alineatul (3) din Regulamentul (CE) nr. 1451/2007.

               (3)

               În consecință, în conformitate cu articolul 11 alineatul (2), cu articolul 12 alineatul (1) și cu articolul 13 alineatul (5) din Regulamentul (CE) nr. 1451/2007, Comisia a informat statele membre cu privire la aceasta. De asemenea, aceste informații au fost făcute publice prin mijloace electronice la data de 17 ianuarie 2011.

               (4)

               În termen de trei luni de la publicarea electronică a respectivelor informații, câteva societăți comerciale și-au manifestat interesul pentru asumarea rolului de participant în cazul unor substanțe și tipuri de produse vizate, în conformitate cu articolul 12 alineatul (1) din Regulamentul (CE) nr. 1451/2007.

               (5)

               Prin urmare, trebuie stabilit un nou termen limită pentru depunerea dosarelor pentru aceste substanțe și tipuri de produse, în conformitate cu articolul 12 alineatul (3) al doilea paragraf din respectivul regulament.

               (6)

               Măsurile prevăzute în prezenta decizie sunt conforme cu avizul Comitetului permanent pentru produse biocide,

         ADOPTĂ PREZENTA DECIZIE:
   Articolul 1
   În cazul substanțelor și tipurilor de produse stabilite în anexă, noul termen limită pentru depunerea dosarelor este 30 septembrie 2013.
   Articolul 2
   Prezenta decizie se adresează statelor membre.

      Adoptată la Bruxelles, 20 august 2012.

            Pentru Comisie

         Janez POTOČNIK

            Membru al Comisiei

      (1)  JO L 123, 24.4.1998, p. 1.

      (2)  JO L 325, 11.12.2007, p. 3.

      ANEXĂ

         Substanțe și tipuri de produse pentru care noul termen limită pentru depunerea dosarelor este 30 septembrie 2013

                  Denumire

                  Număr CE

                  Număr CAS

                  Tipul de produs

                  Stat membru raportor

                  Triclosan

                  222-182-2

                  3380-34-5

                  2

                  DK

                  Triclosan

                  222-182-2

                  3380-34-5

                  7

                  DK

                  Triclosan

                  222-182-2

                  3380-34-5

                  9

                  DK

                  2-fenoxietanol

                  204-589-7

                  122-99-6

                  3

                  UK


title: Decizia (UE) 2016/253 a Parlamentului European și a Consiliului din 25 noiembrie 2015 privind mobilizarea instrumentului de flexibilitate pentru măsuri bugetare imediate destinate crizei refugiaților

text:
               24.2.2016

               RO

               Jurnalul Oficial al Uniunii Europene

               L 47/6

         DECIZIA (UE) 2016/253 A PARLAMENTULUI EUROPEAN ȘI A CONSILIULUI
   din 25 noiembrie 2015
   privind mobilizarea instrumentului de flexibilitate pentru măsuri bugetare imediate destinate crizei refugiaților
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (1), în special punctul 12,
   având în vedere propunerea Comisiei Europene,
   întrucât:

               (1)

               Articolul 11 din Regulamentul (UE, Euratom) nr. 1311/2013 al Consiliului (2) permite mobilizarea instrumentului de flexibilitate în limita unui plafon anual de 471 de milioane EUR (la prețurile din 2011), pentru a permite finanțarea unor cheltuieli clar identificate care nu ar putea fi finanțate în limitele plafoanelor disponibile pentru una sau mai multe rubrici.

               (2)

               Având în vedere nevoile urgente, este necesar să se mobilizeze importante sume suplimentare pentru a gestiona criza migranților și refugiaților.

               (3)

               După ce au fost examinate toate posibilitățile de realocare a creditelor în cadrul plafonului de cheltuieli de la rubrica 3 (Securitate și cetățenie) și de la rubrica 4 (Europa globală), este necesar să se mobilizeze instrumentul de flexibilitate pentru a completa finanțarea în bugetul general al Uniunii Europene pentru exercițiul financiar 2016, peste plafoanele de la rubrica 3 cu 1 506 milioane EUR și de la rubrica 4 cu 24 milioane EUR, pentru finanțarea unor măsuri în domeniul migrației și refugiaților. Pentru această mobilizare ar trebui să se utilizeze sumele anuale neutilizate disponibile pentru instrumentele de flexibilitate în exercițiile financiare 2014 și 2015.

               (4)

               Pe baza profilului de plată preconizat, creditele de plată aferente mobilizării instrumentului de flexibilitate ar trebui să se distribuie pe mai multe exerciții financiare și sunt estimate la 734,2 milioane EUR în 2016, 654,2 milioane EUR în 2017, 83,0 milioane EUR în 2018 și 58,6 milioane EUR în 2019,

         ADOPTĂ PREZENTA DECIZIE:
   Articolul 1
   (1)   În cadrul bugetului general al Uniunii Europene pentru exercițiul financiar 2016, se mobilizează instrumentul de flexibilitate pentru a se pune la dispoziție suma de 1 506 milioane EUR în credite de angajament la rubrica 3 (Securitate și cetățenie) și suma de 24 de milioane EUR în credite de angajament la rubrica 4 (Europa globală).
   Sumele respective se vor utiliza pentru finanțarea măsurilor de gestionare a crizei refugiaților.
   (2)   Pe baza profilului de plată preconizat, creditele de plată aferente mobilizării instrumentului de flexibilitate sunt după cum urmează:

               (a)

               734,2 milioane EUR în 2016;

               (b)

               654,2 milioane EUR în 2017;

               (c)

               83,0 milioane EUR în 2018;

               (d)

               58,6 milioane EUR în 2019.

         Sumele specifice pentru fiecare exercițiu financiar se autorizează în conformitate cu procedura bugetară anuală.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 25 noiembrie 2015.

            Pentru Parlamentul European

            Președintele

         M. SCHULZ

            Pentru Consiliu

            Președintele

         N. SCHMIT

      (1)  JO C 373, 20.12.2013, p. 1.

      (2)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: 2008/144/CE: Decizia Consiliului din 28 ianuarie 2008 privind încheierea Protocolului de modificare a Acordului de transport maritim între Comunitatea Europeană și statele sale membre, pe de o parte, și Republica Populară Chineză, pe de altă parte, pentru a lua în considerare aderarea la Uniunea Europeană a Republicii Cehe, a Republicii Estonia, a Republicii Cipru, a Republicii Ungare, a Republicii Letone, a Republicii Lituania, a Republicii Malta, a Republicii Polone, a Republicii Slovenia și a Republicii Slovace

text:
               21.2.2008

               RO EN

               Jurnalul Oficial al Uniunii Europene

               L 46/37

         DECIZIA CONSILIULUI
   din 28 ianuarie 2008
   privind încheierea Protocolului de modificare a Acordului de transport maritim între Comunitatea Europeană și statele sale membre, pe de o parte, și Republica Populară Chineză, pe de altă parte, pentru a lua în considerare aderarea la Uniunea Europeană a Republicii Cehe, a Republicii Estonia, a Republicii Cipru, a Republicii Ungare, a Republicii Letone, a Republicii Lituania, a Republicii Malta, a Republicii Polone, a Republicii Slovenia și a Republicii Slovace
   (2008/144/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 80 alineatul (2), coroborat cu articolul 300 alineatul (2) primul paragraf prima teză, precum și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               Acordul de transport maritim între Comunitatea Europeană și statele sale membre, pe de o parte, și Republica Populară Chineză, pe de altă parte (denumit în continuare „acordul”), a fost semnat la Bruxelles la 6 decembrie 2002.

               (2)

               La 5 septembrie 2005, a fost semnat la Beijing un protocol de modificare a acordului, pentru a lua în considerare aderarea la Uniunea Europeană a Republicii Cehe, a Republicii Estonia, a Republicii Cipru, a Republicii Ungare, a Republicii Letone, a Republicii Lituania, a Republicii Malta, a Republicii Polone, a Republicii Slovenia și a Republicii Slovace.

               (3)

               În conformitate cu articolul 6 alineatul (2) din Actul de aderare din 2005, Bulgaria și România urmează să adere la acord prin intermediul unui protocol încheiat între Consiliu și Republica Populară Chineză.

               (4)

               Procedurile constituționale și instituționale necesare au fost încheiate și, prin urmare, protocolul ar trebui să fie aprobat,

         DECIDE:
   Articol unic
   (1)   Prin prezenta decizie se aprobă, în numele Comunității, Protocolul de modificare a Acordului de transport maritim între Comunitatea Europeană și statele sale membre, pe de o parte, și Republica Populară Chineză, pe de altă parte, pentru a lua în considerare aderarea la Uniunea Europeană a Republicii Cehe, a Republicii Estonia, a Republicii Cipru, a Republicii Ungare, a Republicii Letone, a Republicii Lituania, a Republicii Malta, a Republicii Polone, a Republicii Slovenia și a Republicii Slovace.
   Textul protocolului (2) se atașează la prezenta decizie.
   (2)   Președintele Consiliului procedează, în numele Comunității Europene și al statelor sale membre, la notificarea prevăzută la articolul 3 din protocol.

      Adoptată la Bruxelles, 28 ianuarie 2008.

            Pentru Consiliu

            Președintele

         D. RUPEL

      (1)  Avizul din 5 iulie 2005 (JO C 157 E, 6.7.2006, p. 53).

      (2)  Versiunea în limba română a protocolului va fi publicată în Jurnalul Oficial la o dată ulterioară.
    ---documentbreak---

               21.2.2008

               RO EN

               Jurnalul Oficial al Uniunii Europene

               L 46/38

         PROTOCOL
   amending the Agreement on maritime transport between the European Community and its Member States, of the one part, and the Government of the People’s Republic of China, of the other part
   THE KINGDOM OF BELGIUM,
   THE CZECH REPUBLIC,
   THE KINGDOM OF DENMARK,
   THE FEDERAL REPUBLIC OF GERMANY,
   THE REPUBLIC OF ESTONIA,
   THE HELLENIC REPUBLIC,
   THE KINGDOM OF SPAIN,
   THE FRENCH REPUBLIC,
   IRELAND,
   THE ITALIAN REPUBLIC,
   THE REPUBLIC OF CYPRUS,
   THE REPUBLIC OF LATVIA,
   THE REPUBLIC OF LITHUANIA,
   THE GRAND DUCHY OF LUXEMBOURG,
   THE REPUBLIC OF HUNGARY,
   THE REPUBLIC OF MALTA,
   THE KINGDOM OF THE NETHERLANDS,
   THE REPUBLIC OF AUSTRIA,
   THE REPUBLIC OF POLAND,
   THE PORTUGUESE REPUBLIC,
   THE REPUBLIC OF SLOVENIA,
   THE SLOVAK REPUBLIC,
   THE REPUBLIC OF FINLAND,
   THE KINGDOM OF SWEDEN,
   THE UNITED KINGDOM OF GREAT BRITAIN AND NORTHERN IRELAND,
   hereinafter referred to as the ‘Member States’, represented by the Council of the European Union, and
   THE EUROPEAN COMMUNITY, hereinafter referred to as ‘the Community’, represented by the Council of the European Union,
   of the one part, and
   THE GOVERNMENT OF THE PEOPLE’S REPUBLIC OF CHINA,
   of the other part,
   HAVING REGARD TO the accession of the Czech Republic, the Republic of Estonia, the Republic of Cyprus, the Republic of Latvia, the Republic of Lithuania, the Republic of Hungary, the Republic of Malta, the Republic of Poland, the Republic of Slovenia and the Slovak Republic to the European Union and thereby to the Community on 1 May 2004,
   HAVE AGREED AS FOLLOWS:
   Article 1
   The Czech Republic, the Republic of Estonia, the Republic of Cyprus, the Republic of Latvia, the Republic of Lithuania, the Republic of Hungary, the Republic of Malta, the Republic of Poland, the Republic of Slovenia and the Slovak Republic shall be Parties to the Agreement on Maritime Transport between the European Community and its Member States, of the one part, and the Government of the People’s Republic of China, of the other part, signed in Brussels on 6 December 2002 (hereinafter called the Agreement).
   Article 2
   The texts of the Agreement in the Czech, Estonian, Latvian, Lithuanian, Hungarian, Maltese, Polish, Slovenian and Slovak languages, which are attached to this Protocol shall become authentic under the same conditions as the other language versions drawn up in accordance with Article 14 of the Agreement.
   Article 3
   This Protocol shall be approved by the Contracting Parties in accordance with their own procedures. It shall enter into force on the same day the Agreement enters into force. Should however this Protocol be approved by the Contracting Parties on a later date than the entry into force of the Agreement, then the Protocol shall enter into force on the date on which the Parties have notified each other on the accomplishment of the internal procedures for approval.
   Article 4
   This Protocol is drawn up at Beijing, on this fifth day of September in the year two thousand and five, in duplicate, in the Czech, Danish, Dutch, English, Estonian, Finnish, French, German, Greek, Hungarian, Italian, Latvian, Lithuanian, Maltese, Polish, Portuguese, Slovenian, Slovak, Spanish, Swedish and Chinese languages, each of these texts being equally authentic.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Communidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar

         Por el Gobierno de la República Popular China
         Za vládu Čínské lidové republiky
         For Folkerepublikken Kinas regering
         Im Namen der Regierung der Volksrepublik China
         Hiina Rahvavabariigi valitsuse nimel
         Για την κυβέρνηση της Λαϊκής Δημοκρατίας της Κίνας
         For the Government of the People's Republic of China
         Pour le gouvernement de la République populaire de Chine
         Per il Governo della Repubblica popolare cinese
         Kīnas Tautas Republikas vārdā
         Kinijos Liaudies Respublikos Vyriausybės vardu
         A Kínai Népköztársaság kormánya részéről
         Għall-Gvern tar-Repubblika tal-Poplu taċ-Ċina
         Voor de regering van de Volksrepubliek China
         W imieniu rządu Chińskiej Republiki Ludowej
         Pelo Governo da República Popular da China
         Za vládu Čínskej l'udovej republiky
         Za Vlado Ljudske republike Kitajske
         Kiinan kansantasavallan hallituksen puolesta
         På Folkrepubliken Kinas regerings vägnar


title: Decizia (UE) 2015/810 a Comisiei din 23 ianuarie 2015 privind schema de ajutoare SA.20326 (2013/C) (ex 2012/NN) pusă în aplicare de Belgia [notificată cu numărul C(2015) 130] (Text cu relevanță pentru SEE)

text:
               23.5.2015

               RO

               Jurnalul Oficial al Uniunii Europene

               L 128/21

         DECIZIA (UE) 2015/810 A COMISIEI
   din 23 ianuarie 2015
   privind schema de ajutoare SA.20326 (2013/C) (ex 2012/NN) pusă în aplicare de Belgia

         [notificată cu numărul C(2015) 130]

   (Numai textele în limbile franceză și neerlandeză sunt autentice)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 108 alineatul (2) primul paragraf (1),
   având în vedere Acordul privind Spațiul Economic European, în special articolul 62 alineatul (1) litera (a),
   după ce părțile interesate au fost invitate să își prezinte observațiile în conformitate cu dispozițiile articolelor menționate anterior (2) și ținând seama de observațiile acestora,
   întrucât:
   1.   PROCEDURĂ

               (1)

               Prin scrisoarea din 7 octombrie 2011, Comisia a informat autoritățile belgiene cu privire la inițierea unui exercițiu de examinare a schemei de ajutoare N 649/2005 – Măsuri de exonerare parțială de la plata impozitului pe salarii în favoarea activităților de cercetare și dezvoltare (denumită în continuare „schema de ajutoare”).

               (2)

               Prin scrisorile din 7 octombrie 2011, 2 februarie 2012 și 6 ianuarie 2013, Comisia a solicitat informații privind punerea în aplicare a schemei de ajutoare. În special, Comisia a invitat autoritățile belgiene să îi comunice lista întreprinderilor care au beneficiat de ajutoare în valoare de peste 200 000 EUR în anii 2009 și 2010. Autoritățile belgiene au răspuns prin scrisorile din 17 noiembrie 2011, 2 mai 2012, 4 iunie 2012 și 23 mai 2013.

               (3)

               De asemenea, la 13 iunie 2013 a avut loc o reuniune între serviciile Comisiei și autoritățile belgiene.

               (4)

               Prin scrisoarea din 4 decembrie 2013, Comisia a informat Belgia cu privire la decizia (denumită în continuare „decizia de inițiere a procedurii”) (3) de a iniția procedura prevăzută la articolul 108 alineatul (2) din TFUE (denumită în continuare „procedura oficială de investigare”).

               (5)

               Autoritățile belgiene și-au prezentat observațiile și răspunsurile la întrebările cuprinse în decizia de inițiere a procedurii prin scrisorile din 3 martie, 1 aprilie, 4 iulie și 27 iulie 2014. Ulterior, acestea au transmis informații suplimentare prin mesajele electronice din 17 septembrie, 17 octombrie și 21 noiembrie 2014. La 21 noiembrie 2014, Comisia se afla în posesia tuturor informațiilor necesare pentru evaluarea compatibilității schemei de ajutoare cu piața internă.

               (6)

               Întreprinderea D39S SPRL a prezentat observații la 9 aprilie 2014. Prin scrisoarea din 16 mai 2014, Comisia a înaintat observațiile primite autorităților belgiene. Acestea nu au formulat observații.

         2.   DESCRIEREA MĂSURII

   2.1.   Obiectivul măsurii

               (7)

               Schema de ajutoare a fost aprobată prin Decizia C(2006) 2941 final a Comisiei din 4 iulie 2006 (4) (denumită în continuare „decizia”).

               (8)

               Aceasta prevedea următoarele trei măsuri:

                           (a)

                           exonerarea în favoarea cercetătorilor care lucrează în cadrul unor proiecte de cercetare desfășurate în parteneriat cu universitățile sau instituțiile de învățământ superior (denumită în continuare „măsura 1”) prevedea o scutire de la plata impozitului pe salarii de 50 % pentru întreprinderile care plătesc salariile cercetătorilor care lucrează la proiecte de cercetare rezultate din acorduri de parteneriat încheiate cu universități sau instituții de învățământ superior stabilite în Spațiul Economic European (5). Bugetul pentru măsura 1 a fost estimat la 34 de milioane EUR;

                           (b)

                           exonerarea în favoarea cercetătorilor care dețin anumite diplome (denumită în continuare „măsura 2”) prevedea o scutire de la plata impozitului pe salarii de 25 % pentru întreprinderile care plătesc remunerațiile cercetătorilor care dețin anumite diplome științifice (6). Bugetul pentru măsura 2 a fost estimat la 62 de milioane EUR;

                           (c)

                           exonerarea în favoarea noilor întreprinderi inovatoare (Young Innovative Companies) (denumită în continuare „măsura 3”) prevedea o scutire de la plata impozitului pe salarii de 50 % pentru întreprinderile care se încadrează în categoria noilor întreprinderi inovatoare (7) și care plătesc remunerațiile personalului lor științific. Bugetul alocat măsurii 3 a fost estimat la 20 de milioane EUR.

               (9)

               Impozitul pe salarii este un impozit reținut la sursă, de către toți angajatorii, din salariile angajaților și plătit statului. Cele trei măsuri menționate în considerentul 8 scutesc întreprinderile respective de la plata unei părți din impozitul pe salariu reținut din remunerațiile cercetătorilor menționați în considerentul 8 literele (a) și (b) și ale personalului științific menționat în considerentul 8 litera (c).

               (10)

               În decizie, Comisia a considerat că măsurile 1 și 2 sunt măsuri de ordin general și, prin urmare, nu constituie ajutor de stat în sensul articolului 107 alineatul (1) din TFUE.

               (11)

               În schimb, măsura 3 a fost calificată drept ajutor de stat în sensul articolului 107 alineatul (1) din TFUE și, în urma examinării, a fost considerată compatibilă cu piața internă, având în vedere criteriile enunțate în Regulamentul (CE) nr. 70/2001 al Comisiei (8).

               (12)

               Articolul 5 bis din Regulamentul (CE) nr. 70/2001 prevede normele aplicabile ajutoarelor de stat pentru cercetare și dezvoltare. Măsura 3 a fost calificată drept ajutor pentru proiectele de cercetare și dezvoltare, costurile eligibile fiind cheltuielile legate de personalul angajat într-un proiect de cercetare (9). Limita intensității stabilite a ajutorului, și anume 35 %, este limita aplicabilă pentru proiectele de dezvoltare preconcurențială (10).

         2.2.   Motivele care au condus la inițierea procedurii oficiale de investigare

               (13)

               Ancheta a evidențiat nereguli în ceea ce privește dispozițiile legislației belgiene care stau la baza măsurii 3 și punerea în aplicare a acesteia. Prin urmare, Comisia a inițiat procedura oficială de investigare ținând seama de următoarele aspecte:

                           (a)

                           Belgia nu adoptase măsurile necesare pentru a aduce legislația sa națională în conformitate cu legislația UE. Dispozițiile relevante din legislația națională nu făceau nicio trimitere la categoriile de cercetare prevăzute de legislația Uniunii. Punerea în conformitate a avut loc abia în iunie 2013 (11);

                           (b)

                           Belgia nu modificase schema de ajutoare pentru a o pune în conformitate, înainte de 1 ianuarie 2008, cu măsurile corespunzătoare propuse de Comisie și acceptate de Belgia (12);

                           (c)

                           Belgia nu adusese la cunoștința Comisiei modificările și extinderea schemei de ajutoare, acordând, prin urmare, ajutoare ilegale (13); și

                           (d)

                           în cadrul monitorizării, Belgia nu a furnizat suficiente informații privind ajutoarele acordate în mod individual.

               (14)

               În decizia de inițiere a procedurii, Comisia a pus sub semnul întrebării, de asemenea, temeiul juridic aplicabil pentru analiza compatibilității cu piața internă a ajutoarelor acordate ilegal în cadrul schemei. Comisia a concluzionat, în considerentul 40 din decizia de inițiere a procedurii, că ajutoarele în cauză trebuie examinate în temeiul Cadrului comunitar privind ajutoarele de stat pentru cercetare, dezvoltare și inovare (denumit în continuare „Cadrul comunitar pentru cercetare, dezvoltare și inovare” (14)).

         3.   OBSERVAȚIILE FORMULATE DE AUTORITĂȚILE BELGIENE

               (15)

               Se reamintește faptul că, în cursul exercițiului de monitorizare, autoritățile belgiene au recunoscut că nu au modificat legislația națională pentru a include o trimitere la categoriile de cercetare menționate în considerentul 13 litera (a), nu au notificat modificările aduse schemei (considerând că acestea au fost efectuate în spiritul deciziei), și nici nu au notificat prelungirea schemei de ajutoare după data de 4 iulie 2011.

               (16)

               Prin scrisorile din 3 martie și 1 aprilie 2014, autoritățile belgiene au furnizat lista întreprinderilor care au beneficiat de exonerarea de la plata impozitului pe salarii între 2006 și 2013 (ultimele date fiscale disponibile). Un număr de 231 de întreprinderi au beneficiat de schema de ajutoare pe parcursul întregii perioade.

               (17)

               Autoritățile belgiene au indicat, de asemenea, în scrisoarea din 3 martie 2014, că analizează conformitatea schemei de ajutoare cu Regulamentul (UE) nr. 651/2014 al Comisiei (15) și, în special, cu dispozițiile articolului 25 privind ajutoarele pentru proiecte de cercetare și dezvoltare. Autoritățile belgiene nu au comunicat Comisiei rezultatele analizei efectuate.

         4.   OBSERVAȚIILE PĂRȚILOR TERȚE INTERESATE

               (18)

               Întreprinderea D39S, centru de cercetare și dezvoltare în electronică și telecomunicații, a declarat că exonerarea de la plata impozitului pe salarii reprezintă un sprijin important, care permite întreprinderilor tinere inovatoare să angajeze personal suplimentar. Exonerarea de care a beneficiat aceasta i-a permis să își consolideze activitatea de cercetare și dezvoltare, continuând, în același timp, să răspundă rapid la cererile pieței.

         5.   EVALUAREA AJUTORULUI

   5.1.   Existența unui ajutor de stat în sensul articolului 107 alineatul (1) din TFUE

               (19)

               În temeiul articolului 107 alineatul (1) din TFUE, sunt „incompatibile cu piața internă ajutoarele acordate de state sau prin intermediul resurselor de stat, sub orice formă, care denaturează sau amenință să denatureze concurența prin favorizarea anumitor întreprinderi sau a producerii anumitor bunuri, în măsura în care acestea afectează schimburile comerciale dintre statele membre”.

               (20)

               Prin urmare, pentru a califica o măsură luată la nivel național drept ajutor de stat, este necesar să fie îndeplinite următoarele condiții cumulative: (i) măsura în cauză conferă un avantaj economic beneficiarului său; (ii) avantajul respectiv provine de la stat; (iii) avantajul este selectiv; (iv) măsura în cauză denaturează sau amenință să denatureze concurența și poate afecta schimburile comerciale între statele membre.

               (21)

               În cazul de față, exonerarea noilor întreprinderi inovatoare („Young Innovative Companies”) de la plata impozitului pe salarii constituie o măsură fiscală finanțată din resurse de stat. Măsura vizează doar întreprinderile care intră în categoria „Young Innovative Companies”, prin urmare, aceasta este selectivă. Contribuind la finanțarea cheltuielilor legate de cercetare și dezvoltare ale întreprinderilor respective, măsura le oferă un avantaj economic. În final, având în vedere faptul că întreprinderile beneficiare operează pe piețe deschise comerțului intraeuropean, măsura poate afecta concurența și schimburile comerciale între statele membre.

               (22)

               Schema de ajutoare a fost calificată drept ajutor de stat în decizie (16). Această constatare nu a fost contestată de autoritățile belgiene în cadrul exercițiului de monitorizare.

         5.2.   Legalitatea ajutorului

               (23)

               În decizia de inițiere a procedurii, Comisia a constatat că Belgia a pus în aplicare ajutoare ilegale, întrucât aceasta nu a notificat majorarea nivelului exonerării de la plata impozitului pe salarii (creștere de la 50 % la 75 % prin Legea din 27 martie 2009 privind redresarea economică și de la 75 % la 80 % prin Legea din 17 iunie 2013 de stabilire a unor dispoziții fiscale și financiare, precum și a unor dispoziții privind dezvoltarea durabilă), și nici prelungirea schemei începând cu data de 4 iulie 2011 (decizia prevedea o perioadă inițială de cinci ani). Belgia nu a contestat această evaluare și, pe parcursul procedurii oficiale de investigare, a furnizat date referitoare la ajutoarele primite de întreprinderile care au beneficiat de schema de ajutoare, datele respective fiind necesare Comisiei pentru a efectua analiza compatibilității.

         5.3.   Analiza compatibilității ajutorului cu piața internă

               (24)

               În considerentul 40 din decizia de inițiere a procedurii, Comisia a concluzionat că analiza compatibilității schemei de ajutoare trebuie să fie efectuată prin raportare la Cadrul pentru cercetare, dezvoltare și inovare, fără a stabili însă articolul aplicabil: fie dispozițiile privind ajutoarele pentru proiectele de cercetare și dezvoltare (punctul 5.1 din Cadrul pentru cercetare, dezvoltare și inovare), fie dispozițiile privind ajutoarele pentru noile întreprinderi inovatoare (punctul 5.4 din Cadrul pentru cercetare, dezvoltare și inovare), întrucât schema de ajutoare pare să se adreseze acestei categorii specifice de întreprinderi.

         5.3.1.   Metodologie

               (25)

               Astfel cum s-a menționat anterior la considerentul 16, autoritățile belgiene au precizat că 231 de întreprinderi au beneficiat de schema în cauză în cursul perioadei luate în considerare. Analiza datelor a evidențiat următoarele aspecte:

                           (a)

                           183 de întreprinderi au primit ajutoare cu valoare mai mică de 200 000 EUR pentru o perioadă de trei ani pe parcursul întregii perioade luate în considerare. Acest tip de ajutoare intră sub incidența Regulamentului (CE) nr. 1998/2006 al Comisiei (17) (Regulamentul privind ajutoarele de minimis), fiind exclus, prin urmare, din domeniul de aplicare a analizei.

                           (b)

                           cele 48 de întreprinderi rămase, care au primit ajutoare cu o valoare mai mare de 200 000 EUR, au făcut obiectul unei analize aprofundate. În ceea ce privește întreprinderile respective, autoritățile belgiene au indicat:

                                       —

                                       categoriile de cercetare în care se înscriu proiectele desfășurate de către întreprinderile beneficiare (în scopul verificării respectării condițiilor stipulate la punctul 5.1 din Cadrul pentru cercetare, dezvoltare și inovare);

                                       —

                                       metoda de calculare a intensității ajutorului, cu exemple (în scopul verificării respectării condițiilor prevăzute la punctul 5.1 din Cadrul pentru cercetare, dezvoltare și inovare);

                                       —

                                       data înființării fiecărei întreprinderi (în scopul verificării respectării primei condiții prevăzute la punctul 5.4 din Cadrul pentru cercetare, dezvoltare și inovare);

                                       —

                                       procentul cheltuielilor pentru cercetare și dezvoltare (în scopul verificării respectării celei de a doua condiții prevăzute la punctul 5.4 din Cadrul pentru cercetare, dezvoltare și inovare);

                                       —

                                       din suma totală primită de fiecare întreprindere, partea aferentă măsurii 3 (și, prin urmare, calificată drept ajutor de stat), precum și partea aferentă măsurii 1 și măsurii 2 (în scopul verificării respectării celei de a treia condiții prevăzute la punctul 5.4 din Cadrul pentru cercetare, dezvoltare și inovare).

               (26)

               Analiza acestor ultime date (partea aferentă măsurii 3 din cuantumul total al ajutorului primit) a permis reducerea domeniului de aplicare a analizei, întrucât valoarea ajutorului primit în temeiul măsurii 3 s-a dovedit a fi mai mică decât suma totală notificată de autoritățile belgiene (primită pentru întreaga schemă de ajutoare). Dintre cele 48 de întreprinderi menționate în considerentul 25 litera (b), 14 întreprinderi au primit, în cadrul măsurii 3, o sumă în valoare de peste 200 000 EUR pe parcursul întregii perioade luate în considerare.

         5.3.2.   Analiză pe baza dispozițiilor privind ajutoarele pentru proiectele de cercetare și dezvoltare (punctul 5.1 din Cadrul pentru cercetare, dezvoltare și inovare)

               (27)

               Punctul 5.1 din Cadrul pentru cercetare, dezvoltare și inovare menționează criteriile care trebuie să fie respectate pentru ca ajutoarele pentru proiectele de cercetare și dezvoltare să poată fi declarate compatibile cu piața internă.

                           (a)

                           la punctul 5.1.1 se stipulează că „partea subvenționată din proiectul de cercetare trebuie să intre integral sub incidența uneia sau mai multora dintre următoarele categorii de cercetare: cercetare fundamentală, cercetare industrială, dezvoltare experimentală”.
                           Decretul regal din 23 martie 2014 (18) precizează că, de la data acestuia, Serviciul public federal de planificare a politicii științifice este responsabil, în cadrul examinării dosarului, de verificarea „descrierii proiectelor sau a programelor de cercetare sau de dezvoltare pentru care se solicită avizul” și, prin urmare, de verificarea îndeplinirii condiției conform căreia proiectele trebuie să se înscrie în una dintre categoriile de cercetare prevăzute în Cadrul pentru cercetare, dezvoltare și inovare. Pentru toate cele 48 de întreprinderi care au făcut obiectul unei examinări detaliate, autoritățile belgiene au furnizat o descriere a activităților de cercetare și dezvoltare efectuate și au menționat categoria de cercetare în care se înscriu proiectele. Comisia a constatat că proiectele desfășurate se încadrează în una din cele trei categorii prevăzute în Cadrul pentru cercetare, dezvoltare și inovare și a ajuns la concluzia că cerința prevăzută la punctul 5.1.1 este îndeplinită;

                           (b)

                           punctul 5.1.2 din Cadrul pentru cercetare, dezvoltare și inovare indică sumele corespunzătoare intensității de bază a ajutorului (25 % pentru dezvoltarea experimentală); cuantumurile pot fi majorate în anumite cazuri, în special în cazul în care ajutorul este acordat unor IMM-uri [punctul 5.1.3 litera (a) din Cadrul pentru cercetare, dezvoltare și inovare].
                           În scrisoarea din 3 martie 2014, autoritățile belgiene au furnizat informații suplimentare referitoare la cele două creșteri ale nivelului exonerării de la plata impozitului pe salarii în urma cărora reducerea fiscală aplicabilă a ajuns la 80 %, în special în ceea ce privește intensitățile ajutoarelor prevăzute în decizie. Aplicând metoda de calcul utilizată de Comisie în decizie, autoritățile belgiene au fost în măsură să demonstreze că o creștere la 80 % a nivelului exonerării de la plata impozitului pe salariu conduce la o intensitate maximă a ajutorului de 28,28 %. De asemenea, acestea au furnizat date detailate privind nivelul intensității pentru întreprinderile care au făcut obiectul unui control amănunțit. Comisia a constatat că nivelul este în conformitate cu punctul 5.1.3 din Cadrul pentru cercetare, dezvoltare și inovare, care permite o intensitate maximă de 35 % pentru întreprinderile mijlocii și de 45 % pentru întreprinderile mici, în cazul unor activități de dezvoltare experimentală. Respectivele niveluri ale intensității cresc în cazul activităților de cercetare industrială sau fundamentală;

                           (c)

                           punctul 5.1.4 din Cadrul pentru cercetare, dezvoltare și inovare prezintă în mod detaliat costurile eligibile. În considerentul 16 din decizia de inițiere a procedurii, Comisia a remarcat faptul că dispozițiile relevante ale dreptului național menționează categoriile de personal pentru care poate fi acordată exonerarea, însă fără a specifica modalitățile de care dispune administrația fiscală pentru a verifica repartizarea personalului în cauză pentru un proiect de cercetare și dezvoltare.
                           Decretul regal din 23 martie 2014 stabilește în prezent că Serviciul public federal de planificare a politicii științifice are responsabilitatea de a verifica, în momentul evaluării dosarului, „elementele care demonstrează că angajatul va lucra în cadrul unor proiecte sau programe de cercetare și dezvoltare”, pe baza elementelor puse la dispoziție de întreprinderile reclamante. Comisia a constatat că legislația națională relevantă, precum și modul în care aceasta este aplicată de autoritățile belgiene sunt conforme cu dispozițiile de la punctul 5.1.4 din Cadrul pentru cercetare, dezvoltare și inovare.
                           Pentru cele 48 de întreprinderi supuse controlului amănunțit, autoritățile belgiene au prezentat proiectele dezvoltate de întreprinderile respective și au indicat numărul și categoriile de angajați pentru care a fost acordată exonerarea.

               (28)

               Având în vedere aspectele menționate anterior, Comisia concluzionează că ajutoarele acordate în cadrul măsurii 3 sunt conforme cu dispozițiile de la punctul 5.1 din Cadrul pentru cercetare, dezvoltare și inovare.

         5.3.3.   Analiza schemei de ajutoare în raport cu dispozițiile privind ajutoarele pentru noile întreprinderi inovatoare (punctul 5.4 din Cadrul pentru cercetare, dezvoltare și inovare)

               (29)

               În decizia de inițiere a procedurii, Comisia a arătat că, în ceea ce privește „schema de punere în aplicare a unor ajutoare pentru noile întreprinderi inovatoare, evaluarea compatibilității acesteia a fost abordată, de asemenea, în special în temeiul punctului 5.4 din Cadrul pentru cercetare, dezvoltare și inovare privind ajutoarele pentru noile întreprinderi inovatoare” (considerentul 46). Cu toate acestea, Comisia și-a exprimat îndoielile cu privire la respectarea de către întreprinderile care au beneficiat de schema de ajutoare a condițiilor prevăzute la punctul 5.4 (calificarea ca întreprindere mică, vechimea, procentul cheltuielilor pentru cercetare și dezvoltare, valoarea ajutorului).

               (30)

               Analiza informațiilor transmise de autoritățile belgiene a arătat că, la sfârșitul anului 2013, numai două întreprinderi respectau toate condițiile stabilite la punctul 5.4 din Cadrul pentru cercetare, dezvoltare și inovare (respectând, în același timp, condițiile menționate la punctul 5.1)

               (31)

               Prin urmare, Comisia concluzionează că punctul 5.1 din Cadrul pentru cercetare, dezvoltare și inovare referitor la ajutoarele pentru proiectele de cercetare și dezvoltare, constituie temeiul juridic aplicabil.

         5.3.4.   Compatibilitatea schemei de ajutoare începând de la 1 iulie 2014

               (32)

               Cadrul pentru cercetare, dezvoltare și inovare, care a stat la baza analizei compatibilității schemei de ajutoare, a expirat la 30 iunie 2014.

               (33)

               Începând din data de 1 iulie 2014, în cazul în care se respectă condițiile prevăzute în capitolul 1 și cele stipulate la articolul 25 (ajutoare pentru cercetare, dezvoltare și inovare), schema de ajutoare ar putea intra sub incidența exceptării prevăzute de Regulamentul general de exceptare pe categorii de ajutoare (RGEC). Autoritățile belgiene sunt invitate să informeze Comisia cu privire la rezultatul analizei lor și, dacă este necesar, să notifice prelungirea schemei de ajutoare.

         6.   CONCLUZIE

               (34)

               Comisia constată că Belgia a pus în aplicare schema de ajutoare cu încălcarea articolului 108 alineatul (3) din TFUE. Cu toate acestea, având în vedere considerentele de mai sus, Comisia consideră că aplicarea în continuare a schemei de ajutoare de către autoritățile belgiene după data de 4 iulie 2011, precum și modificările aduse acesteia sunt compatibile cu piața internă până la data de 30 iunie 2014, în temeiul articolului 107 alineatul (3) litera (c) din TFUE,

         ADOPTĂ PREZENTA DECIZIE:
   Articolul 1
   Măsura de exonerare parțială de la plata impozitului pe salariu în favoarea noilor întreprinderi inovatoare, pusă în aplicare de Belgia, este compatibilă cu piața internă până la 30 iunie 2014, în conformitate cu articolul 107 alineatul (3) litera (c) din TFUE.
   Articolul 2
   Prezenta decizie se adresează Regatului Belgiei.

      Adoptată la Bruxelles, 23 ianuarie 2015.

            Pentru Comisie

         Margrethe VESTAGER

            Membru al Comisiei

      (1)  Începând cu 1 decembrie 2009, articolele 87 și 88 din Tratatul CE au devenit articolele 107 și, respectiv, 108 din Tratatul privind funcționarea Uniunii Europene („TFUE”). În ambele cazuri, dispozițiile sunt, în esență, identice. În sensul prezentei decizii, trimiterile la articolele 107 și 108 din TFUE trebuie înțelese, după caz, ca trimiteri la articolele 87 și, respectiv, 88 din Tratatul CE. TFUE a introdus, de asemenea, anumite modificări terminologice, cum ar fi înlocuirea termenului „Comunitate” cu „Uniune”, a termenului „piață comună” cu „piață internă” și a termenului „Tribunal de Primă Instanță” cu „Tribunal”. În prezenta decizie se utilizează terminologia din TFUE.

      (2)  JO C 69, 7.3.2014, p. 122.

      (3)  A se vedea nota de subsol 2.

      (4)  JO C 209, 31.8.2006, p. 10.

      (5)  A se vedea considerentul 5 din Decizia din 4 iulie 2006.

      (6)  A se vedea considerentul 8 din Decizia din 4 iulie 2006.

      (7)  A se vedea considerentul 12 din Decizia din 4 iulie 2006.

      (8)  Regulamentul (CE) nr. 70/2001 al Comisiei din 12 ianuarie 2001 privind aplicarea articolelor 87 și 88 din Tratatul CE ajutorului de stat pentru întreprinderile mici și mijlocii (JO L 10, 13.1.2001, p. 33).

      (9)  A se vedea considerentul 26 din decizia menționată anterior.

      (10)  A se vedea articolul 5a alineatul (3) litera (c) din Regulamentul (CE) nr. 70/2001 cum a fost modificată prin Regulamentul (CE) nr. 364/2004 al Comisiei din 25 februarie 2004 de modificare a Regulamentului (CE) nr. 70/2001 privind extinderea sferei de aplicare a acestuia la ajutoarele pentru cercetare și dezvoltare (JO L 63, 28.2.2004, p. 22).

      (11)  A se vedea considerentul 17 și următoarele din decizia de inițiere a procedurii.

      (12)  Scrisoarea Guvernului Regiunii Bruxelles-Capitală din 22 februarie 2008, scrisoarea Guvernului Regiunii Valone din 17 martie 2008 și scrisoarea Guvernului Regiunii Flamande din 3 iulie 2007.

      (13)  A se vedea considerentele 22-27 din decizia de inițiere a procedurii.

      (14)  JO C 323, 30.12.2006, p. 1.

      (15)  Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1).

      (16)  A se vedea considerentul 21 din decizia din 4 iulie 2006, menționată anterior.

      (17)  Regulamentul (CE) nr. 1998/2006 al Comisiei din 15 decembrie 2006 privind aplicarea articolelor 87 și 88 din Tratat ajutoarelor de minimis (JO L 379, 28.12.2006, p. 5).

      (18)  Decretul regal din 23 martie 2014 de modificare, în ceea ce privește exonerarea de la plata impozitului pe salariu, a AR/CIR 92 în aplicarea articolului 275 alineatele (2) și (3) din Codul impozitelor pe venit din 1992. Monitorul Oficial al Belgiei din 31 martie 2014.


title: 2014/811/UE: Decizia Parlamentului European și a Consiliului din 22 octombrie 2014 privind mobilizarea Fondului european de ajustare la globalizare în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2013/002 BE/Carsid, prezentată de Belgia)

text:
               20.11.2014

               RO

               Jurnalul Oficial al Uniunii Europene

               L 333/9

         DECIZIA PARLAMENTULUI EUROPEAN ȘI A CONSILIULUI
   din 22 octombrie 2014
   privind mobilizarea Fondului european de ajustare la globalizare în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2013/002 BE/Carsid, prezentată de Belgia)

      (2014/811/UE)

   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (1), în special articolul 12 alineatul (3),
   având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (2), în special articolul 23 al doilea paragraf,
   având în vedere Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (3), în special articolul 12,
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (4), în special punctul 13,
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a modificărilor structurale majore intervenite în practicile comerciale internaționale generate de globalizare și pentru a le oferi asistență în reintegrarea pe piața muncii.

               (2)

               FEG nu depășește o sumă anuală maximă de 150 de milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013.

               (3)

               La 2 aprilie 2013, Belgia a depus o cerere de mobilizare a FEG în ceea ce privește disponibilizările din întreprinderea Carsid SA, care a fost completată cu informații suplimentare transmise până la 4 iulie 2014. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 911 934 EUR.

               (4)

               În consecință, FEG ar trebui mobilizat în vederea acordării unei contribuții financiare ca răspuns la cererea depusă de Belgia,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene aferent exercițiului financiar 2014, se mobilizează din Fondul european de ajustare la globalizare suma de 911 934 EUR în credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 22 octombrie 2014.

            Pentru Parlamentul European

            Președintele

         M. SCHULZ

            Pentru Consiliu

            Președintele

         B. DELLA VEDOVA

      (1)  JO L 406, 30.12.2006, p. 1.

      (2)  JO L 347, 20.12.2013, p. 855.

      (3)  JO L 347, 20.12.2013, p. 884.

      (4)  JO C 373, 20.12.2013, p. 1.


title: Decizia Comisiei din 23 mai 2001 privind mandatul consilierilor-auditori în anumite proceduri în domeniul concurenței [notificată cu numărul C(2001) 1461]Text cu relevanță pentru SEE.

text:
               08/Volumul 01

               RO

               Jurnalul Ofícial al Uniunii Europene

               108

         32001D0462

               L 162/21

               JURNALUL OFÍCIAL AL UNIUNII EUROPENE

      DECIZIA COMISIEI

   din 23 mai 2001
   privind mandatul consilierilor-auditori în anumite proceduri în domeniul concurenței
   [notificată cu numărul C(2001) 1461]
   (Text cu relevanță pentru SEE)
   (2001/462/CE, CECO)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Tratatul de instituire a Comunității Europene a Cărbunelui și Oțelului,
   având în vedere Acordul privind Spațiul Economic European,
   având în vedere Regulamentul de procedură al Comisiei (1), în special articolul 20,
   întrucât:

               (1)

               Dreptul părților interesate, precum și al terților de a fi audiate înainte de luarea unei decizii finale care le afectează interesele este un principiu fundamental al dreptului comunitar. Acest drept este prevăzut și în Regulamentul (CEE) nr. 4064/89 al Consiliului din 21 decembrie 1989 privind controlul concentrărilor economice între întreprinderi (2), astfel cum a fost modificat ultima dată prin Regulamentul (CE) nr. 1310/97 (3), Regulamentul (CE) nr. 2842/98 al Comisiei din 22 decembrie 1998 privind audierea părților în anumite proceduri în temeiul articolelor 85 și 86 din Tratatul CE (4) și Regulamentul (CE) nr. 447/98 al Comisiei din 1 martie 1998 privind notificările, termenele și audierile prevăzute în Regulamentul (CEE) nr. 4064/89 al Consiliului privind controlul concentrărilor economice între întreprinderi (5).

               (2)

               Comisia trebuie să asigure garantarea acestui drept în procedurile în domeniul concurenței, având în vedere în special Carta Drepturilor Fundamentale a Uniunii Europene (6).

               (3)

               În consecință, desfășurarea procedurilor administrative ar trebui încredințată unei persoane independente, cu experiență în problemele de concurență, care are integritatea necesară pentru a contribui la obiectivitatea, transparența și eficiența acestor proceduri.

               (4)

               În acest scop, Comisia a creat postul de consilier-auditor în 1982 și a definit ultima dată mandatul pentru acest post în Decizia 94/810/CECO, CE a Comisiei din 12 decembrie 1994 privind mandatul consilierilor-auditori în procedurile în domeniul concurenței care se desfășoară în fața Comisiei (7).

               (5)

               Este necesar să se consolideze în continuare rolul consilierului-auditor și să se adapteze și să se consolideze mandatul său având în vedere evoluțiile din domeniul dreptului concurenței.

               (6)

               Pentru a asigura independența consilierului-auditor, acesta va fi atașat, din motive administrative, pe lângă membrul Comisiei cu atribuții speciale în domeniul concurenței. Se recomandă o mai mare transparență la numirea, încetarea funcției și transferul consilierilor-auditori.

               (7)

               Consilierul-auditor ar trebui să fie numit în conformitate cu dispozițiile prevăzute de Statutul funcționarilor Comunităților Europene și Regimul aplicabil altor agenți ai Comunităților Europene. În conformitate cu aceste dispoziții, pot fi luați în considerare candidați care nu sunt funcționari ai Comisiei.

               (8)

               Mandatul consilierului-auditor în procedurile în domeniul concurenței ar trebui inclus într-un cadru care să protejeze dreptul de a fi audiat pe parcursul întregii proceduri.

               (9)

               Atunci când se dezvăluie informații privind persoane fizice, trebuie să se acorde o atenție specială Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (8).

               (10)

               Prezenta decizie nu trebuie să aducă atingere normelor generale privind accesul la documentele Comisiei.

               (11)

               Decizia 94/810/CECO, CE ar trebui să fie abrogată,

         DECIDE:
   Articolul 1
   Comisia numește unul sau mai mulți consilieri-auditori (denumit în continuare „consilierul-auditor”) care asigură respectarea exercitării efective a dreptului de a fi audiat în cadrul procedurilor în domeniul concurenței care se desfășoară în fața Comisiei, în temeiul articolelor 81 și 82 din Tratatul CE, al articolelor 65 și 66 din Tratatul CECO și al Regulamentului (CEE) nr. 4064/89.
   Articolul 2
   (1)   Numirea consilierului-auditor se publică în Jurnalul Oficial al Comunităților Europene. Orice întrerupere, încetare a funcției sau transfer al acestuia, prin orice procedură, face obiectul unei decizii motivate a Comisiei. Această decizie se publică în Jurnalul Oficial al Comunităților Europene.
   (2)   Consilierul-auditor este atașat, din motive administrative, pe lângă membrul Comisiei însărcinat cu concurența (denumit în continuare „membrul competent al Comisiei”).
   (3)   Atunci când consilierul-auditor este împiedicat să își exercite funcția, membrul competent al Comisiei, dacă este cazul în urma consultării consilierului-auditor, desemnează un alt funcționar care nu este implicat în investigarea cazului respectiv, pentru a îndeplini obligațiile consilierului-auditor.
   Articolul 3
   (1)   În exercitarea atribuțiilor sale, consilierul-auditor ține cont de necesitatea unei aplicării efective a regulilor de concurență în conformitate cu legislația comunitară în vigoare și cu principiile stabilite de Curtea de Justiție și de Tribunalul de Primă Instanță al Comunităților Europene.
   (2)   Consilierul-auditor este informat permanent de către directorul responsabil cu investigarea cazului (denumit în continuare „directorul responsabil”) privind evoluția procedurii, până în stadiul proiectului de decizie care urmează să fie prezentat membrului competent al Comisiei.
   (3)   Consilierul-auditor poate prezenta membrului competent al Comisiei observații privind orice aspect referitor la orice procedură a Comisiei în domeniul concurenței.
   Articolul 4
   (1)   Consilierul-auditor organizează și desfășoară audierile prevăzute de dispozițiile de punere în aplicare a articolelor 81 și 82 din Tratatul CE, a articolelor 65 și 66 din Tratatul CECO și a Regulamentului (CEE) nr. 4064/89, în conformitate cu articolele 5-13 din prezenta decizie.
   (2)   Dispozițiile menționate la alineatul (1) sunt:

               (a)

               articolul 36 alineatul (1) din Tratatul CECO;

               (b)

               Regulamentul (CE) nr. 2842/98;

               (c)

               Regulamentul (CE) nr. 447/98.

         Articolul 5
   Consilierul-auditor asigură desfășurarea corespunzătoare a audierii și contribuie la obiectivitatea acesteia și a oricărei decizii ulterioare. Consilierul-auditor se asigură în special de faptul că, toate elementele de fapt pertinente, favorabile sau defavorabile părților interesate, inclusiv elementele de fapt privind gravitatea încălcării trebuie să fie luate în considerare în mod corespunzător în elaborarea proiectelor de decizie ale Comisiei.
   Articolul 6
   (1)   Cererile de audiere ale terților, fie că este vorba de persoane, întreprinderi sau asociații de persoane sau de întreprinderi, se înaintează în scris, însoțite de o declarație scrisă care precizează interesul solicitantului față de rezultatul procedurii.
   (2)   Deciziile privind audierea terților se iau în urma consultării directorului responsabil.
   (3)   În cazul în care se constată că un solicitant nu demonstrează un interes suficient pentru a fi audiat, acesta este informat în scris asupra motivelor constatării. Se stabilește un termen în care i se permite să prezinte orice comentarii scrise suplimentare.
   Articolul 7
   (1)   Solicitările de audieri orale se includ în observațiile scrise ale solicitantului privind scrisorile care i-au fost adresate de către Comisie.
   (2)   Scrisorile menționate la alineatul (1) sunt acelea care:

               (a)

               însoțesc comunicarea privind obiecțiunile;

               (b)

               invită un terț care a demonstrat un interes suficient pentru a fi audiat să prezinte observații scrise;

               (c)

               informează reclamantul că, în opinia Comisiei, nu există motive suficiente pentru constatarea unei încălcări și i se solicită observații scrise suplimentare.

         (3)   Deciziile privind audierea orală a solicitanților se iau după consultarea directorului responsabil.
   Articolul 8
   (1)   În cazul în care o persoană, o întreprindere sau o asociație de persoane sau de întreprinderi a primit una sau mai multe dintre scrisorile menționate la articolul 7 alineatul (2) și are motive să creadă că Comisia deține documente care nu i-au fost prezentate și care îi sunt necesare pentru exercitarea efectivă a dreptului de a fi audiat, poate solicita accesul la documentele în cauză printr-o cerere motivată.
   (2)   Decizia motivată privind o astfel de solicitare se comunică persoanei, întreprinderii sau asociației care a făcut solicitarea, precum și oricărei alte persoane, întreprinderi sau asociații care are un interes în procedură.
   Articolul 9
   Atunci când se intenționează divulgarea unor informații susceptibile să constituie un secret de afaceri al unei întreprinderi, aceasta este informată în scris privind această intenție și motivele care stau la baza acesteia. Se stabilește un termen în care întreprinderea interesată poate prezenta observații scrise.
   Atunci când întreprinderea interesată se opune divulgării informațiilor, dar se constată că informațiile nu sunt protejate și că, în consecință, pot fi divulgate, constatarea se include într-o decizie motivată care se notifică întreprinderii interesate. Decizia precizează termenul la expirarea căruia informațiile vor fi divulgate. Acest termen nu poate fi mai mic de o săptămână de la data notificării.
   Primul și al doilea alineat se aplică mutatis mutandis divulgării informațiilor prin publicarea lor în Jurnalul Oficial al Comunităților Europene.
   Articolul 10
   În cazul în care o persoană, o întreprindere sau o asociație de persoane sau de întreprinderi consideră că termenul stabilit pentru a răspunde la una dintre scrisorile menționate la articolul 7 alineatul (2) este prea scurt, aceasta poate, în termenul inițial, să solicite o prelungire a acestui termen printr-o cerere motivată. Solicitantul este informat în scris dacă solicitarea a fost aprobată.
   Articolul 11
   Dacă este cazul, având în vedere necesitatea de a asigura pregătirea corespunzătoare a audierii și în special de a clarifica întrebările de fapt în măsura posibilului, consilierul-auditor, după consultarea directorului responsabil, poate să furnizeze în avans părților invitate la audiere o listă de întrebări asupra cărora dorește ca părțile să își exprime punctul de vedere.
   În acest scop, după consultarea directorului responsabil, consilierul-auditor poate organiza o reuniune cu părțile invitate la audiere și, dacă este cazul, cu serviciile Comisiei, pentru a pregăti audierea propriu-zisă.
   Consilierul-auditor poate de asemenea solicita comunicarea prealabilă în scris a conținutului esențial al declarațiilor preconizate ale persoanelor propuse pentru a fi audiate de către părțile invitate la audiere.
   Articolul 12
   (1)   După consultarea directorului responsabil, consilierul-auditor stabilește data, durata și locul de desfășurare a audierii. În cazul în care se solicită o amânare, consilierul-auditor decide în privința acestei cereri.
   (2)   Consilierul-auditor are responsabilitate deplină privind desfășurarea audierii.
   (3)   Consilierul-auditor decide dacă este cazul să se admită documente noi, ce persoane vor fi audiate în numele părților și dacă persoanele interesate urmează să fie audiate separat sau în prezența altor participanți la audiere.
   (4)   Dacă este cazul, având în vedere necesitatea garantării dreptului de a fi audiat, după consultarea directorului responsabil, consilierul-auditor poate permite persoanelor, întreprinderilor sau asociațiilor de persoane sau de întreprinderi să prezinte observații suplimentare în scris după audierea orală. Consilierul-auditor stabilește un termen până la care pot fi prezentate observațiile. Comisia nu este obligată să țină cont de observațiile scrise primite după acea dată.
   Articolul 13
   (1)   Consilierul-auditor prezintă membrului competent al Comisiei un raport privind audierea și concluziile sale asupra acesteia, din perspectiva respectării dreptului de a fi audiat. Observațiile din raport se referă la aspecte procedurale, inclusiv la divulgarea documentelor și la accesul la dosar, la termenele acordate pentru răspunsul la comunicarea privind obiecțiunile și la desfășurarea corespunzătoare a audierii orale.
   O copie a raportului se transmite directorului general pentru concurență și directorului responsabil.
   (2)   Pe lângă raportul menționat la alineatul (1), consilierul-auditor poate face observații privind evoluția ulterioară a procedurii. Astfel de observații se pot referi, între altele, la necesitatea unor informații suplimentare, retragerea anumitor obiecțiuni sau formularea unor obiecțiuni noi.
   Articolul 14
   Dacă este cazul, consilierul-auditor poate raporta asupra obiectivității oricărei anchete desfășurate pentru a evalua impactul asupra concurenței al angajamentelor propuse în urma oricăror proceduri inițiate de Comisie în aplicarea dispozițiilor menționate la articolul 1. Acest raport se referă în special la alegerea persoanelor interogate și la metodologia folosită.
   Articolul 15
   Pe baza proiectului de decizie care urmează să fie înaintat Comitetului consultativ în cazul examinat, consilierul-auditor elaborează în scris un raport final privind respectarea dreptului de a fi audiat după cum se prevede la articolul 13 alineatul (1). Acest raport evaluează, de asemenea, dacă proiectul de decizie se referă numai la obiecțiunile asupra cărora li s-a permis părților să își prezinte punctul de vedere și, dacă este cazul, obiectivitatea anchetelor desfășurate în sensul articolului 14.
   Raportul final se înaintează membrului competent al Comisiei, directorului general pentru concurență și directorului responsabil. Raportul este comunicat autorităților competente ale statelor membre și, în conformitate cu dispozițiile privind cooperarea prevăzute la Protocoalele 23 și 24 din Acordul privind Spațiul Economic European, Autorității de supraveghere a AELS.
   Articolul 16
   (1)   Raportul final al consilierului-auditor se anexează la proiectul de decizie înaintat Comisiei, pentru a garanta faptul că, atunci când ia o decizie într-un caz determinat, Comisia este pe deplin informată asupra tuturor informațiilor relevante privind desfășurarea procedurii și respectarea dreptului de a fi audiat.
   (2)   Raportul final poate fi modificat de consilierul-auditor în funcție de orice modificări aduse proiectului de decizie până în momentul adoptării deciziei de către Comisie.
   (3)   Comisia comunică destinatarilor deciziei raportul final al consilierului-auditor, împreună cu decizia. Comisia publică raportul final al consilierului-auditor în Jurnalul Oficial al Comunităților Europene, împreună cu decizia, ținând cont de interesul legitim al întreprinderilor de a nu fi divulgate secretele lor de afaceri.
   Articolul 17
   Se abrogă Decizia 94/810/CECO, CE.
   Actele de procedură efectuate deja în temeiul Deciziei 94/810/CECO, CE produc în continuare efecte.

      Adoptată la Bruxelles, 23 mai 2001.

            Pentru Comisie

         Mario MONTI

            Membru al Comisiei

      (1)  JO L 308, 8.12.2000, p. 26.

      (2)  JO L 395, 30.12.1989, p. 1 (rectificativ în JO L 257, 21.9.1990, p. 13).

      (3)  JO L 180, 9.7.1997, p. 1.

      (4)  JO L 354, 30.12.1998, p. 18.

      (5)  JO L 61, 2.3.1998, p. 1.

      (6)  JO C 364, 18.12.2000, p. 1.

      (7)  JO L 330, 21.12.1994, p. 67.

      (8)  JO L 8, 12.1.2001, p. 1.


title: Decizia Consiliului din 19 martie 2001 privind încheierea Acordului-cadru de comerț și cooperare dintre Comunitatea Europeană și statele membre, pe de o parte, și Republica Coreea, pe de altă parte

text:
Anunţ juridic important

|

32001D0248

Jurnalul Oficial L 090 , 30/03/2001 p. 0045 - 0045 ediţie specială în limba cehă capitol 11 volum 37 p. 14  - 14 ediţie specială în limba estonă capitol 11 volum 37 p. 14  - 14 ediţie specială în limba maghiară capitol 11 volum 37 p. 14  - 14 ediţie specială în limba lituaniană capitol 11 volum 37 p. 14  - 14 LV.ES capitol 11 volum 37 p. 14  - 14 MT.ES capitol 11 volum 37 p. 14  - 14 PL.ES capitol 11 volum 37 p. 14  - 14 SK.ES capitol 11 volum 37 p. 14  - 14 ediţie specială în limba slovenă capitol 11 volum 37 p. 14  - 14

		20010319Decizia Consiliuluidin 19 martie 2001privind încheierea Acordului-cadru de comerț și cooperare dintre Comunitatea Europeană și statele membre, pe de o parte, și Republica Coreea, pe de altă parte(2001/248/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 57 alineatul (2), articolul 71, articolul 80 alineatul (2) și articolele 133 și 308, coroborate cu articolul 300 alineatul (2) primul paragraf a doua teză și articolul 300 alineatul (3) primul paragraf,având în vedere propunerea Comisiei [1],având în vedere avizul Parlamentului European [2],după consultarea Comitetului Economic și Social,întrucât:Acordul care constituie obiectul prezentei decizii ar trebui aprobat,DECIDE:Articolul 1Acordul-cadru privind comerțul și cooperarea dintre Comunitatea Europeană și statele membre, pe de o parte, și Republica Coreea, pe de altă parte, este aprobat în numele Comunității.Textul acordului se atașează la prezenta decizie.Articolul 2(1) Un reprezentant al Comisiei, asistat de reprezentanți ai statelor membre, reprezintă Comunitatea în cadrul comitetului mixt prevăzut la articolul 19 alineatul (3) din acordul-cadru.(2) Poziția pe care Comunitatea urmează să o adopte în cadrul comitetului mixt atunci când acesta face recomandări este stabilită de Consiliu, la propunerea Comisiei, în conformitate cu dispozițiile corespunzătoare ale Tratatului de instituire a Comunității Europene.Articolul 3Președintele Consiliului procedează, în numele Comunității, la notificarea prevăzută la articolul 21 din acordul-cadru.Articolul 4Prezenta decizie se publică în Jurnalul Oficial al Comunităților Europene.Adoptată la Bruxelles, 19 martie 2001.Pentru ConsiliuPreședinteleA. Lindh[1] JO C 188, 28.6.1996, p. 11.[2] JO C 104, 14.4.1999, p. 59.--------------------------------------------------